
      Gratulerer, du er autist! 
    

    
      
    

    
      Dette vil du ikke høre fra så veldig mange andre. Å få en diagnose er for mange et sjokk. Fokuset fra utredningen, familien og omgivelsene er ofte på problemene du har og mye av den eksisterende autismelitteraturen og fordommene er negative. 
    

    
      
    

    
      For oss autister er det etter en stund med prosessering, og ettertanke, en lettelse og glede over å få en diagnose. Du vet plutselig hvorfor verden er anderledes for deg enn de fleste du har rundt deg. Hvorfor du sliter med ting andre synes er lett, og hvorfor du mestrer ting andre ikke kan forstå.
    

    
      
    

    
      Dette er ikke en autoritær og forskningsbasert fagbok. Dette er den praktiske, korte, og minst mulig overveldende, boken om autisme, jeg skulle ønske jeg hadde da jeg fikk min egen diagnose.  Det er mine erfaringer, tanker og meninger skrevet slik at de forhåpentligvis kan hjelpe noen andre. 
    

    
      
    

    
      Vennlig hilsen
    

    
      
    

    
      Thomas Brevik
    

    
      
        

      
      

    

    
      Målet med denne boken er:
    

    
      
    

    
      	
        Du skal ikke føle deg ensom om hvordan du har det.
      

      	
        Du skal få redskap til å forstå din egen situasjon og tilstand
      

    

    
      
    

    
      Du som leser dette er kanskje kjempeoverveldet akkurat nå. Du vet veldig lite om autisme og du er kanskje midt i diagnoseprosessen, eller har akkurat fått den. 
    

    
      
    

    
      Denne boken er og for de som lurer, de som er nokså sikre på at de er autister, men ikke har mulighet til å få en offisiell diagnose. Å komme fram til på egen hånd at man er autist, men ikke kan få en diagnose fra det offentlige, er like gyldig som en offisiell diagnose. Kunnskap og selvinnsikt er vesentlig for å utvikle et fungerende liv. 
    

    
      
    

    
      Utbrent, overveldet og forvirret var situasjonen for meg i 2018. Da fikk jeg diagnosen og livet mitt ble snudd opp ned. I årene som har gått etter diagnosen har autisme blitt en spesialinteresse for meg og jeg har lest mye og lært mye, både om autisme og om meg selv. Selv om jeg fikk mye god hjelp på DPS, der jeg ble utredet, var det ingen andre autister som jeg kunne snakke med og dele perspektiv med. Det å finne andre autister kom senere da jeg oppdaget at Autismeforeningen i Hordaland hadde et tilbud, 
      Møtepunktet for voksne autister
      . Der fant jeg for første gang i livet en sosial arena der jeg følte meg vel og hvor jeg ble forstått og akseptert for den jeg er.
    

    
      
    

    
      Jeg håper at du i løpet av lesingen vil skjønne at du er en av mange. Vi autister føler oss ofte ensomme i livene våre. Vi blir ofte misforstått og må håndtere urimelig press for å tilpasse oss de nevrotypiske (ikke-autister, de såkalt “normale”) væremåtene. 
    

    
      
    

    
      Å få en diagnose kan være en enorm lettelse. Nå har du plutselig fått en forklaring på hvorfor du er anderledes, og hvorfor du sliter. For ingen får diagnose om de ikke har store problemer. Problemene er som regel ikke autismen i seg selv, men konfliktene mellom krav og forventninger fra omgivelsene og autistens evne til å leve innenfor de kravene. 
    

    
      
    

    
      Vår evne til å leve et nevrotypisk liv er ikke stor, og vi havner lett i konflikt med omgivelsene, familie, arbeid og samfunnet generelt. Det fører ofte til maskering av våre autistiske trekk i et forsøk på å passe inn og fungere. Maskering resulterer ofte i utbrenthet, og en veldig redusert livskvalitet. Håpet ligger i at diagnosen kan gi deg verktøy til å leve mer i tråd med hvem du er og hvordan du kan trives og få et bedre liv.
    

    

    
      
    

    
      
    

    
      Hva er autisme?
    

    
      Dette er det stor spørsmålet for de fleste av oss. Svaret er komplisert, og mer forskning trengs, men for enkelhets skyld deler jeg det jeg har lært, og forstått, i tre deler.
    

    
      
    

    
      Fysisk
       handler autisme om en hjerne som har flere koblinger og høyere aktivitet enn nevrotypiske hjerner. Det er altså en genetisk, nedarvet og fysiologisk forskjell i hvordan hjernen vår fungerer. Dette har store konsekvenser for hvordan vi fungerer. Vi autister opplever sanseinntrykk sterkere enn nevrotypiske, vi klarer ikke å ignorere eller venne oss til sanseinntrykk slik at de ikke påvirker oss. Vi er mer fokusert når vi er engasjert i noe og har store problemer med å skifte oppmerksomheten fra en ting til en annen. 
    

    
      
    

    
      Mange autister opplever fysiske utfordringer som ser ut til å henge sammen med autisme, uten at vi i dag vet hvorfor og hvordan. Autoimmune tilstander, irritabel tarm, EDS, PCOS, nedsatt respons på smertestillende medikamenter, hypersensitivitet på hud og i fordøyelsesystem. Kvinner er spesielt utsatt for denne dobbeltutfordringen og er samtidig de som får minst støtte til å få diagnose og deretter hjelp til å håndtere tilstandene.
    

    
      
    

    
      Psykisk
       er autisme en forskjell som er usynlig, men merkbar, for omgivelsene. Autister opplever ofte verden anderledes, mer intenst, eller mer fokusert, noe som ikke passer inn i nevrotypiske verdensoppfatninger, og disse anderledeshetene blir ofte avvist, straffet, eller møtes med utestengning. Samtidig blir autister tvunget, spesielt i barndom og ungdom, til å delta i sosiale sammenhenger som kan skape stor kognitiv, sensorisk og emosjonell overbelastning. 
    

    
      
    

    
      Disse overbelastningene vil over tid føre til psykiske problemer som angst og depresjon, uten at disse er direkte innebygget i, eller forårsaket av, autismen, og spesielt angst kan legge seg over autismen og skjule den for behandlere og utredere. Det å tilegne seg egen kunnskap om autisme er ofte den eneste veien til autismeutredning, selvforståelse og aksept.  
    

    
      
    

    
      
    

    
      Sosialt og kommunikasjon - 
      Det er når vi skal kommunisere med andre og være sosiale i det nevrotypisk dominerte samfunnet at autister sliter mest. Det merkelige er at autister kommuniserer godt, og fungerer veldig godt sosialt, sammen med andre autister. Det er i nevrotypisk selskap vi får problemer. Det kan derfor diskuteres om autisme egentlig er en sosial funksjonshemming, eller om problemene våre stammer fra et samfunn uten forståelse og tilrettelegging. Sosial fungering er et av kriteriene for diagnostisering av autisme, men jeg tenker ofte at det er det nevrotypiske samfunnet som trenger en diagnose siden det å eskludere autister, og andre nevrodiverse, må kalles en forstyrrelse. Vi autister skader ingen med måten vi fungerer sosialt, men nevrotypiske skader autister med sine krav og urimelige organisering av sosial omgang. 
    

    
      Utstyr
    

    
      
    

    
      Dette er en felthåndbok som skal gjøre deg i stand til å håndtere feltarbeid. For autister er krevende og utfordrende feltarbeid alt som skjer utenfor en trygg sone. 
    

    
      
    

    
      Trygg sone - 
      Et sted, et hus, et rom, eller en seng hvor du føler deg trygg nok til å roe ned, regulere følelser, utagere om nødvendig, og slippe maskering. I sonen kan det være trygge mennesker, kjæledyr, kosedyr eller møbler. Du føler at du har kontroll, at lys, lyd og taktile opplevelser er trygge og at du kan fungere på en bærekraftig måte. Å bygge en slik sone er en viktig del av å få et bærekraftig liv som autist.
    

    
      
    

    
      Støydempende headsett eller ørepropper
       - absolutt den viktigste enkelttingen du kan ha for å regulere sanseinntrykk ute i verden. Demper lydinntrykk og ikke minst gir et sosialt akseptabelt signal om at “nå kan du ikke snakke til meg”. Uvurdelig!
    

    
      
    

    
      Solbriller
       - demper sanseinntrykk, lys og farger. Beskytter mot lysrør innendørs og sterkt sollys utendørs. Reduserer problemet med øyekontakt, men er ikke så sosialt akseptert innendørs som headsett. 
    

    
      
    

    
      Stimming og Fikleting (Fidget toy)
       - Stimming, eller stimulerende aktivitet, er en måte å regulere nervesystemet på, når verden blir overveldende. Stimming kan være nynning, synging, dansing, repetetive bevegelser, f.eks. vifte med hendene eller føttene, eller å bruke fikleting, en liten ting som du kan ha i hånden og som stimulerer deg ut av stress, overveldelse  og angst. Den kan gi fokus og avbrekk fra tankekjør. Fikleting kan være alt fra et armbånd, en liten glatt stein, kosedyr eller små mekaniske brytere laget spesifikt for dette formålet. Dette er veldig individuelt og jeg anbefaler deg å utforske hva som gir deg en god følelse, enten det er tekstur, form, lyd eller mekanisk bevegelse. 
    

    
      
    

    
      Tilpassede klær
      . Autisme er ofte forbundet med høy følsomhet i hud. Det fører til at tøy med kløende sømmer, lapper i nakken, som driver deg til vanvidd, og stoff som føles ubehagelig mot huden kan forårsake store problemer. Bruk gjerne tid og krefter på å tilpasse garderoben for å få minst mulig ubehag fra klærne du må gå med. 
    

    
      
    

    
      Vektdyne/-teppe
       - mange autister sliter med kroppskontakt og hudkontakt, men har samtidig behov for trygghet og en fysisk nedroing av nervesystemet. Trykk ser ut til å fungere veldig godt for mange, men når en klem er utelukket er en vektdyne/-teppe en mulig erstatning. Vektdyner lager et press på kroppen som kan være beroligende og skape trygghet. 
    

    
      
    

    
      Tid
       - kanskje den tilretteleggingen vi trenger mest og får minst av. Vi trenger ofte mer tid til å prosessere spørsmål og omstendigheter. Å komme inn i et rom som autist er å bli bombardert med sanseinntrykk, kognitive belastninger og om det er andre mennesker i rommet er alarmberedskapen ofte høy fordi vi vet at vi må anstrenge oss ekstra for å fungere. Å få tid til å sortere og prosessere disse inntrykkene er livsnødvendig for en autist. Ufordringen er at nevrotypiske ofte forventer at vi gir respons like raskt, på samme måte og med samme forståelse av spørsmål og omgivelser som de selv. 
    

    
      
    

    
      En annen og veldig viktig tilrettelegging er at uavbrutt tid har stor verdi for oss autister. Etter anbefaling fra min utreder, og velsignelse fra familien, har jeg nå reservert to timer hver dag hvor jeg ikke blir avbrutt eller har forpliktelser. Det betyr at jeg kan la hjernen roe ned, fokusere på noe som gir meg energi, lytte til musikk, lese en bok, se ut av vinduet, og ikke ha en gnagende følelse av at jeg burde gjøre noe, eller frykte en avbrytelse. Det har gjort underverker for min mentale helse og skapt en trygghet jeg ikke hadde før. Om det er mulig for deg, vil det være min sterkeste anbefaling ved siden av støydempende headset. Skaff deg to timer, eller mer, med uavbrutt ro hver dag.
    

    
      
    

    
      Dette er bare et lite utvalg av alle mulige hjelpemidler du kan prøve ut. Det viktigste er at du lærer deg hva som skaper stress, overveldelse eller angst og hva som kan skjerme deg og motvirke. Bruk denne kunnskapen til å vurdere hvilke ting du kan ha tilgjengelig som reduserer stress og hjelper deg gjennom situasjoner. Det vil variere fra person til person hva som er viktig, og hvor behovene er, men felles for oss alle er at vi trenger noe som hjelper oss. Det å akseptere dette behovet, og ikke tvinge seg igjennom unødvendig eksponering er en viktig del av prosessen rundt diagnose og utforsking av hva autismen betyr for deg.
    

    
      
        

      
      Dette er en 
      eksplisitt tillatelse
       til å ta i bruk alle tilgjengelige midler som kan hjelpe deg gjennom hverdagen.
    

    
      
    

    
      
    

    
      NOTATSIDE
    

    
      
    

    
      
        	
          
            	
              Hva er din trygge sone?
            

          

          
            
          

          
            
          

          
            
          

          
            
          

          
            
          

          
            
          

          
            
          

          
            
          

        
      

    

    
      
    

    
      
    

    
      
        	
          
            	
              Hva kan du gjøre for å skape en trygg sone, eller utvide din eksisterende trygge sone?
            

          

          
            
          

          
            
          

          
            
          

          
            
          

          
            
          

          
            
          

          
            
          

          
            
          

        
      

    

    
      
    

    
      Ute i felten
    

    
      
    

    
      Å være ute i felten, eller verden utenfor din trygge sone, er krevende. Du kan lage en verktøykasse med ting du kan bruke for å gjøre det tryggere. Ta på deg støydempende headsett, ha på behagelige klær og ta med en veske, bag eller ryggsekk med det du trenger for å komme deg gjennom en krevende hverdag. 
    

    
      
    

    
      Du trenger og noen grep som kan hjelpe deg ut av vanskelige situasjoner. Til nå har det som oftest vært du som har måtte tilpasse deg omgivelsenes krav. Du må for eksempel sitte i møter hvor lysstoffrørene i taket lager en lyd ingen andre hører, men som driver deg til randen av å hoppe ut vinduet i tredje etasje.
    

    
      
    

    
      Å få en diagnose er det første skrittet mot å gjøre noe med de situasjonene du tidligere følte deg presset til å tåle (noe du egentlig ikke gjorde, men reaksjonen kom et annet sted, ofte i ensomhet, på do, når du kommer hjem, eller når du blir utbrent i 40årene)
    

    

    
      
    

    
      
    

    
      Ideelt burde du sammen med diagnosen få et kort der det står:
    

    
      
    

    
      
    

    
      Bæreren av dette kortet er autist. De trenger følgende tilpasninger:
    

    
      
    

    
      	
        Tid til prosessering av beskjeder og instruksjoner. 
      

      	
        Rom til å komme med oppklarende spørsmål.
      

      	
        Skjerming mot sensorisk og kognitivt krevende omgivelser. 
      

      	
        Fritak fra obligatoriske sosiale situasjoner. 
      

    

    
      
    

    
      De har lov til å trekke seg ut av sosiale situasjoner, møter og arrangement ved behov uten å forklare eller be om unnskyldning. 
    

    

    
      NOTATSIDE
    

    
      
    

    
      
    

    
      
        	
          
            	
              Hva har du i verktøykassen for å håndtere overbelastning og stress?
            

          

          
            
          

          
            
          

          
            
          

          
            
          

          
            
          

          
            
          

          
            
          

          
            
          

        
      

    

    
      
    

    
      
    

    
      
    

    
      
        	
          
            	
              Hva vil du legge til i verktøykassen?
            

          

          
            
          

          
            
          

          
            
          

          
            
          

          
            
          

          
            
          

          
            
          

          
            
          

          
            
          

          
            
          

          
            
          

          
            
          

        
      

    

    

    
      
    

    
      
    

    
      Solsikkebåndet
       - Det finnes et etablert visuelt signal, 
      solsikkebåndet
      , som skal signalisere at bæreren har en usynlig funksjonshemming, og tilpasningsbehov, til folk som arbeider på steder der autister kan havne og få problemer, som flyplasser, fornøyelseparker o.l., men det forutsetter kunnskap og opplæring i hva det betyr, noe som dessverre kan være manglende her i Norge. Solsikkebåndet fungerer bedre ute i Europa der det har vært i bruk lengre.
    

    
      Særegne interesser
       - Et godt kjennetegn på autisme er evnen til å gå dypt inn i et interessefelt og virkelig lære seg det ned i minste detalj, eller ha et vidt spektrum av interesser hvor du ser sammenhenger og koblinger ingen andre ser. Omgivelsene kan ofte være avvisende eller nedlatende i forhold til våre interesser, men om du møter en annen autist vil du ofte oppleve en gjensidig glede over å dele denne egenskapen. Du kan prate lenge om din særegne interesse og bli anerkjent og forstått. Det å prate om interesser lenge og i dybden blir ofte kalt Infodump, kanskje ment litt nedsettende, men jeg synes det er et fint begrep. Særegne interesser blir også kalt spesialinteresser, eller særinteresser. 
    

    
      
    

    
      Autistisk glede
    

    
      Noe som lett blir glemt i utredning og diagnose er hvor fint det er å være autist. Fokuset er på problemene du har og problemene omgivelsene har med deg. Det kan være tungt i denne fasen, og lett å glemme at autisme har mange fine sider. Den største og mest grunnleggende er den autistiske gleden. En intens, varig og dyp glede over å gå dypt inn i en interesse, forstå ting og sammenhenger på et nivå som gir stor tilfredsstillelse. Den autistiske gleden er en viktig del av autisme, som vi må huske, feire og glede oss over når det er tungt i hverdagen.
    

    
      NOTATSIDE
    

    
      
    

    
      
        	
          
            Hva er dine autisiske gleder?
          

          
            
          

          
            
          

          
            
          

          
            
          

          
            
          

          
            
          

          
            
          

          
            
          

          
            
          

          
            
          

          
            
          

          
            
          

          
            
          

          
            
          

          
            
          

        
      

    

    
      Maskering 
    

    
      Maskering er bevisst og ubevisst undertrykking av dine autistiske særtrekk og væremåter for å passe inn i omgivelsene, familie, jobb, studier og andre sosiale arenaer. Maskering er den vanligste årsaken til at autister blir utbrent. Maskering er en krevende og utmattende aktivitet. Vi maskerer for å unngå problemer, men maskeringen blir et problem i seg selv. Spesielt når du har gjort det så lenge at den blir automatisk og du maskerer selv der du ikke trenger det. Å undertrykke seg selv over lang tid, gjerne mesteparten av livet, skaper en underlig situasjon når du får diagnosen. For plutselig må du spørre deg selv “Hvem er jeg?” - og svaret er vanskelig å finne, på grunn av at du har undertrykt ditt virkelige jeg gjennom hele livet. For de fleste autister diagnostisert i voksen alder er årene etter diagnosen fylt av søken etter ditt virkelige selv og det kan være en krevende og ensom øvelse. Jeg anbefaler alle som kan lese engelsk å se på boken “Unmasking Autism” av Dr. Devon Price. Boken er skrevet av en autist og analyserer maskering og hvordan du kan komme deg ut av maskering og leve et liv som er autismevennlig og uten maskeringens byrde. 
    

    

    
      
    

    
      Ord og uttrykk
    

    
      Denne listen er bare en smakebit på noen av de ordene og uttrykkene som brukes for å forstå autisme. Det er lurt å gå videre og utforske hvordan autisme beskrives og forstås fra innsiden. Det er mye god hjelp i å lære begrepene og hvordan de kan hjelpe deg med å forstå og håndtere din tilstand i en verden der autisme er svært ufullstendig forstått.
    

    
      
    

    
      	
        Nestengning
         - 
        Shutdown
         - en veldig vanlig opplevelse for autister. Når hjernen blir overveldet, det kan være sensorisk, kognitivt eller emosjonelt, kan hjernen rett og slett stenge av. Du mister evnen til å kommunisere med omgivelsene. Du stenger av bevegelser, mimikk, språk eller sanseinntrykk. Dette kan være en skremmende tilstand, både for autisten selv, men også nærpersoner og omgivelser. Det er viktig å kommunisere i forkant, om mulig, at dette kan skje, at det ikke er farlig, og at autisten trenger rom og skjerming for å komme seg gjennom en nedstengning. 
      

      	
        Nedsmelting
         - 
        Meltdown
         - dette er en mer skremmende versjon av hva som skjer når en autist blir overveldet på et fundamentalt nivå. Da blir overveldelsen rettet utover i form av ukontrollert atferd, skriking, ukontrollerte bevegelser, og det er fare for skade for både autist og de rundt. Her er det viktig å se situasjonen for det den er, utenfor autistens kontroll, og hvor rom og skjerming er viktig for å gi mulighet til å komme ut av tilstanden. Nedsmelting er mulig å forebygge, men krever kunnskap og innsikt fra de menneskene som er rundt. Mange autister får nedsmelting når de er alene og det kan være en ensom og vond opplevelse. 
      

      	
        PDA
         (
        Pathological Demand Avoidance
        ) eller 
        Nedsatt kravskapasitet
        . PDA er en fysisk reaksjon i hjernen på krav som overstiger vår kapasitet til å møte eller i det hele tatt prosessere. Det er dessverre en av de større kildene til konflikt med omgivelsene siden PDA ofte oppfattes som uvilje, at man er negativ eller bortskjemt (spesielt barn) og at det er en viljestyrt reaksjon på krav. Realiteten er at dette har vi ikke kontroll over. Hjernen trekker i nødbremsen og slår av alle prosesser. Krav vi ikke håndterer kan ofte forårsake nedstengning eller nedsmelting, som  igjen er problematiske for omgivelsene. Forebygging, kunnskap og fleksibilitet hos de rundt deg kan bidra til å redusere responsen. Forståelse og aksept er de viktigste redskapene for oss selv. 
      

      	
        Alexythemia
         - manglende kontakt med følelser og sanseinntrykk. Dette er en utfordring når vi skal formidle vår egen tilstand til andre, som ved legebesøk, og når vi skal vurdere vår egen situasjon og f.eks. svaret på om vi kan gjøre noe eller ikke.  Jeg er neppe den eneste som svarer ja på spørsmål om å bidra, på tidspunkt der jeg absolutt ikke har krefter. 
      

      	
        RSD
         (
        Rejection Sensitive Dysforia
        ) 
        Avvisningsdysfori
         - at avvisning, reell eller oppfattet, skaper en kraftig reaksjon i hjernen og nervesystemet. Igjen ikke noe vi har kontroll over, men noe vi kan forstå og jobbe med å håndtere. RSD forårsaker ofte nedstengning, flukt eller unngåelse. En mulig grunn til at autister er så følsomme for avvisning er at mye av barndom og ungdom har vært preget av avvisning fra andre i form av fornektelse av opplevelser og virkelighetsforståelse. Når du får høre at “sånn kan det ikke være”, “det må du tåle”, “Du misforstår/overdriver” og lignende hver eneste gang du, som barn, presenterer din forståelse eller opplevelse, så blir du veldig følsom for avvisning og kan føle at hele din verdensforståelse og selvforståelse er truet/fornektet av andre. 
      

    

    
      
    

    

    
      Bøker og andre ressurser
    

    
      
    

    
      På norsk: 
    

    
      
    

    
      Kaninen har stått opp - 
      Johanne Nordby Wernø
    

    
      Den  beste boken om autisme på norsk. Det er en selvbiografisk reise i et liv som udiagnostisert autist og utredning diagnose og hvordan livet kan bli bedre med diagnose og forståelse. Anbefales på det sterkest.
    

    
      
    

    
      Innanfor, Utanfor, men alltid autist - 
      Stine Hanssen Brattland
    

    
      En kort, lett og godt skrevet bok om å vokse opp med autisme og hvor krevende det er å få diagnose og forholde seg til NAV og hjelpeapparatet for å få forståelse og tilrettelegging. Anbefales til autister, familie, slekt og venner som ønsker å forstå.
    

    
      
    

    
      Når diagnosen er satt: 
      rettigheter og muligheter ved autisme, ADHD eller Tourettes syndrom - 
      Linda Pettersen Myhre
    

    
      En praktisk oversikt over rettigheter og muligheter du har etter diagnosen. Mye er rettet mot barn og ungdom, men nyttig oversikt. 
    

    

    
      
    

    
      
    

    
      På engelsk:
    

    
      
    

    
      Unmasking Autism
       - Dr. Devon Price
    

    
      Den beste boka om avmaskering og hvordan leve et autismevennlig liv. Anbefales på det sterkeste til alle autister.
    

    
      
    

    
      A Different Kind of Normal
       - Abigail Balfe
    

    
      En illustrert bok om autisme for barn og ungdom. Veldig godt formidlet og nyttig også for voksne som vil forstå mer om autisme.
    

    
      
    

    
      Digitale ressurser:
    

    
      
    

    
      Autismeforeningen - 
      
        www.autismeforeningen.no
      
    

    
      
    

    
      Solsikkebåndet - 
      
        hdsunflower.com/no/
      
    

    

    
      
    

    
      
    

    
      
    

    
      
    

    
      
    

    
      
    

    
      BEGYNNELSEN
    

    
      
    

    
      
    

    
      En diagnose er ikke slutten på livet, men starten på et bedre liv som autist. 
    

    
      
    

    
      Et liv du fortjener å leve i tråd med dine behov og ønsker. 
    

    
      
    

    
      Det er lov å ha det bra!
    

    
      
    

    
      Lykke til!
    

    
      
    

    
      
    

    
      
    

    

    
      
    

    
      
    

    
      AUTISTVETTREGLENE
    

    
      1.
       Planlegg aktiviteter og forbered andre på din tilstand
    

    
      2.
       Tilpass aktiviteter og tid etter evne og forhold
    

    
      3.
       Ta hensyn til din egen tilstand før du går ut
    

    
      4.
       Vær forberedt på angst, nedstengning og nedsmelting, selv på korte turer
    

    
      5.
       Ta med nødvendig utstyr for å kunne hjelpe deg selv og andre
    

    
      6.
       Regulering og hvile er viktigere enn produktivitet
    

    
      7.
       Lytt til erfarne autister
    

    
      8.
       Dra hjem i tide, det er ingen skam å gå når du trenger det.
    

    
      9.
       Spar på kreftene og søk ensomhet om nødvendig.
    

    
      
    

    
      www.felthandbok.no

          Gratulerer, du er autist!
        


        		
          Hva er autisme?
        


        		
          Utstyr
        


        		
          Særegne interesser - Et godt kjennetegn på autisme er evnen til å gå dypt inn i et interessefelt og virkelig lære seg det ned i minste detalj, eller ha et vidt spektrum av interesser hvor du ser sammenhenger og koblinger ingen andre ser. Omgivelsene kan ofte være avvisende eller nedlatende i forhold til våre interesser, men om du møter en annen autist vil du ofte oppleve en gjensidig glede over å dele denne egenskapen. Du kan prate lenge om din særegne interesse og bli anerkjent og forstått. Det å prate om interesser lenge og i dybden blir ofte kalt Infodump, kanskje ment litt nedsettende, men jeg synes det er et fint begrep. Særegne interesser blir også kalt spesialinteresser, eller særinteresser.
        


        		
          Autistisk glede
        


        		
          Noe som lett blir glemt i utredning og diagnose er hvor fint det er å være autist. Fokuset er på problemene du har og problemene omgivelsene har med deg. Det kan være tungt i denne fasen, og lett å glemme at autisme har mange fine sider. Den største og mest grunnleggende er den autistiske gleden. En intens, varig og dyp glede over å gå dypt inn i en interesse, forstå ting og sammenhenger på et nivå som gir stor tilfredsstillelse. Den autistiske gleden er en viktig del av autisme, som vi må huske, feire og glede oss over når det er tungt i hverdagen.
        


        		
          NOTATSIDE
        


        		
          Maskering
        


        		
          Maskering er bevisst og ubevisst undertrykking av dine autistiske særtrekk og væremåter for å passe inn i omgivelsene, familie, jobb, studier og andre sosiale arenaer. Maskering er den vanligste årsaken til at autister blir utbrent. Maskering er en krevende og utmattende aktivitet. Vi maskerer for å unngå problemer, men maskeringen blir et problem i seg selv. Spesielt når du har gjort det så lenge at den blir automatisk og du maskerer selv der du ikke trenger det. Å undertrykke seg selv over lang tid, gjerne mesteparten av livet, skaper en underlig situasjon når du får diagnosen. For plutselig må du spørre deg selv “Hvem er jeg?” - og svaret er vanskelig å finne, på grunn av at du har undertrykt ditt virkelige jeg gjennom hele livet. For de fleste autister diagnostisert i voksen alder er årene etter diagnosen fylt av søken etter ditt virkelige selv og det kan være en krevende og ensom øvelse. Jeg anbefaler alle som kan lese engelsk å se på boken “Unmasking Autism” av Dr. Devon Price. Boken er skrevet av en autist og analyserer maskering og hvordan du kan komme deg ut av maskering og leve et liv som er autismevennlig og uten maskeringens byrde.

              1. Planlegg aktiviteter og forbered andre på din tilstand
            


            		
              2. Tilpass aktiviteter og tid etter evne og forhold
            


            		
              3. Ta hensyn til din egen tilstand før du går ut
            


            		
              4. Vær forberedt på angst, nedstengning og nedsmelting, selv på korte turer
            


            		
              5. Ta med nødvendig utstyr for å kunne hjelpe deg selv og andre
            


            		
              6. Regulering og hvile er viktigere enn produktivitet
            


            		
              7. Lytt til erfarne autister
            


            		
              8. Dra hjem i tide, det er ingen skam å gå når du trenger det.
            


            		
              9. Spar på kreftene og søk ensomhet om nødvendig.
            


          


        


      


    
  

